**Sak 8. 11 En bærekraftig samferdselspolitikk**

Bypakken har to hovedmål. Nullvekst i personbiltrafikken og god framkommelighet med hovedvekt på kollektivtransport, sykkel, gange og næringstrafikk.

Bypakken omfatter bussvei på rv 509 Risavika til Stavanger med arm til Kvernevik, og bussvei på fv 44 Stavanger til Vatnekrossen med arm til Forus Vest, Sola sentrum og flyplassen. I pakken ligger også sammenhengende firefelts E39 fra Ålgård til Harestad og tungbilfelt på rv 509 Transportkorridor vest Sømmevågen til Jåsund. I tillegg finner vi sykkelstamvei mellom Stavanger og Sandnes via Forus.

Samtidig bygges Ryfast inkl. Eiganestunnelen til 10 mrd og Rogfast til 15 mrd planlegges. Begge vil bidra til økt personbiltrafikk på hele Nord-Jæren. Det planlegges firefelts vei mellom Kristiansand og Bergen til 63 mrd. Dette er alle prosjekt som undergraver muligheten for nå klimamålene, og de er ikke inkludert i Bypakken.

Rogaland SV mener det er på tide å snu. Vi må prioritere samferdselsløsninger for ei bærekraftig framtid. Det sies at i Bypakkengår 70% av midlene til kollektive løsninger, *men det er fordi de fleste veiprosjektene i regionen holdes utenfor.*I informasjonsbrosjyren fra Vegvesenet om aktivitet i 2016 beskrives 40 pågående planarbeid av veier og bare 10 pågående planarbeid for bussveien. I tillegg er 11 veier under bygging i regionen. De færreste av disse er tatt med i Bypakken. Det satses i realiteten mindre på kollektive løsninger enn på biltrafikk.

Staten bidrar til usikkerhet når det gjelder satsing på bussveien på Nord-Jæren. Ved å legge sykehuset til Ullandhaug setter statsråden bussveiplanene under press, og rekkefølgen på de prioriterte strekningene i Bypakken utfordres. Det er provoserende hvor lite hensyn sentrale myndigheter tar til arbeid som har pågått i mange år i regionen.

Rogaland SV mener vår tids største utfordring er at vårt levesett ikke er bærekraftig. Vi forbruker ressurser og belaster miljøet utover det som er jordens tåleevne. Vi mener at alle prosjektene må legges inn i Bypakken slik at vi får oversikt over helheten,og kan velge de mest bærekraftige løsningene. Da må alle veier, sykkelstier, gangveier, jernbane, bybane og sjøvei i hele regionen være med i grunnlaget. Først da kan vi prioritere slik at vi kan oppnå målene i klimaavtalene, både i kommunene, på fylket, i staten og internasjonalt.

Rogaland SV vil ha ei framtid på skinner. Vi vil:

* Bygge dobbeltspor på Jærbanen til Eigersund
* Gjenåpne Ålgårdsbanen
* Konvertere til bybane nå for å unngå mellomledd med trolleybusser
* Bidra til at prioriterte strekninger på bybanen/bussveien opprettholdes, og at kollektivtilbudet til nytt sykehus blir på skinner.
* Prioritere lyntog fra Jæren over Haukeli til Oslo.
* Få gods over fra bil til jernbane og sjø.

Heidi Bjerga, SVs gruppeleder for fylkestingsgruppen